LIETUVOS RESPUBLIKOS SOCIALINĖS APSAUGOS IR DARBO MINISTRAS

Į S A K Y M A S

DĖL LICENCIJŲ TARPININKAUTI DĖL LIETUVOS RESPUBLIKOS PILIEČIŲ ĮDARBINIMO UŽSIENYJE IŠDAVIMO TVARKOS PATVIRTINIMO

2003 m. rugpjūčio 19 d. Nr. A1-127

Vilnius

Vadovaudamasi Lietuvos Respublikos Vyriausybės 2003 m. birželio 17 d. nutarimo Nr. 771 „Dėl įgaliojimų suteikimo Socialinės apsaugos ir darbo ministerijai“ (Žin.,2003, Nr. 59-2665) 1.1 punktu:

1. Tvirtinu pridedamas:

1.1. Licencijų tarpininkauti dėl Lietuvos Respublikos piliečių įdarbinimo užsienyje išdavimo tvarką;

1.2. Licencijos užsiimti įdarbinimo tarpininkavimo veikla formą.

2. Laikau netekusiais galios:

2.1. Socialinės apsaugos ir darbo ministro 2001 m. lapkričio 12 d. įsakymą Nr. 149 „Dėl licencijų tarpininkauti dėl piliečių įdarbinimo užsienyje išdavimo tvarkos patvirtinimo“ (Žin.,2001, Nr. 99-3562);

2.2. socialinės apsaugos ir darbo ministro 2002 m. gegužės 22 d. įsakymą Nr. 64 „Dėl socialinės apsaugos ir darbo ministro 2001 m. lapkričio 12 d. įsakymo Nr. 149 „Dėl licencijų tarpininkauti dėl piliečių įdarbinimo užsienyje išdavimo tvarkos patvirtinimo“ dalinio pakeitimo“ (Žin., 2002, Nr. 56-2278).

SOCIALINĖS APSAUGOS IR DARBO MINISTRĖ	VILIJA BLINKEVIČIŪTĖ

PATVIRTINTA

socialinės apsaugos ir darbo ministro

2003 m. rugpjūčio 19 įsakymu Nr. A1-127

LICENCIJŲ TARPININKAUTI DĖL LIETUVOS RESPUBLIKOS PILIEČIŲ ĮDARBINIMO UŽSIENYJE IŠDAVIMO TVARKA

I. BENDROSIOS NUOSTATOS

1. Licencijų tarpininkauti dėl Lietuvos Respublikos piliečių įdarbinimo užsienyje išdavimo tvarka (toliau – tvarka) reglamentuoja licencijų tarpininkauti dėl Lietuvos Respublikos piliečių ir nuolat gyvenančių Lietuvoje asmenų įdarbinimo užsienyje, taip pat laivuose, plaukiojančiuose su užsienio valstybės vėliava, išdavimą, jų galiojimo sustabdymą bei galiojimo sustabdymo panaikinimą, licencijų galiojimo panaikinimo tvarką, licencijų turėtojų teises ir pareigas, taip pat licencijuojamos veiklos sąlygas ir jų priežiūros tvarką.

2. Šioje tvarkoje vartojamos sąvokos atitinka sąvokas, vartojamas Lietuvos Respublikos darbo kodekse (Žin., 2002, Nr. 64-2569) ir Lietuvos Respublikos bedarbių rėmimo įstatyme (Žin., 1991, Nr. 2-25; 2003, Nr. 32-1313).

3. Tarpininkauti dėl Lietuvos Respublikos piliečių įdarbinimo užsienyje gali tik įstatymų ir kitų teisės aktų nustatyta tvarka registruoti juridiniai asmenys (toliau – juridiniai asmenys), turintys licenciją tarpininkauti dėl Lietuvos Respublikos piliečių ir nuolat gyvenančių Lietuvoje asmenų įdarbinimo užsienyje, taip pat laivuose, plaukiojančiuose su užsienio valstybės vėliava.

4. Tarpininkavimas dėl Lietuvos Respublikos piliečių įdarbinimo užsienyje, taip pat laivuose su užsienio valstybės vėliava – tai mokamos arba nemokamos paslaugos ieškantiems darbo asmenims, siekiant padėti jiems susirasti atitinkantį jų poreikius ir kvalifikaciją darbą bei įsidarbinti.

5. Licencijas išduoda, patikslina, sustabdo jos galiojimą, panaikina galiojimo sustabdymą bei jas panaikina Socialinės apsaugos ir darbo ministerija (toliau – ministerija).

II. LICENCIJŲ RŪŠYS

6. Nustatomos šių rūšių licencijos, kurios suteikia teisę:

6.1. užsiimti Lietuvos Respublikos piliečių bei nuolat gyvenančių Lietuvoje asmenų įdarbinimo užsienyje (licencijoje nurodoma konkreti šalis arba įdarbinimo agentūra arba darbdavys) tarpininkavimo veikla;

6.2. užsiimti jūrininkų (Lietuvos Respublikos piliečių bei nuolat gyvenančių Lietuvoje asmenų) įdarbinimo užsienio laivuose tarpininkavimo veikla;

6.3. užsiimti Lietuvos Respublikos piliečių bei nuolat gyvenančių Lietuvoje asmenų įdarbinimo aptarnaujančiu personalu kruiziniuose laivuose tarpininkavimo veikla.

III. LICENCIJOS REKVIZITAI

7. Licencijoje nurodoma:

7.1. licenciją išdavusios institucijos pavadinimas;

7.2. licencijos numeris;

7.3. licencijos turėtojas (juridinio asmens pavadinimas, teisinė forma, kodas, buveinė);

7.4. licencijos rūšis;

7.5. licencijos išdavimo data;

7.6. licenciją išdavusio pareigūno pareigos, vardas ir pavardė. Licencija tvirtinama ministerijos antspaudu.

IV. LICENCIJŲ IŠDAVIMAS IR PATIKSLINIMAS

8. Licencija išduodama neterminuotam laikui.

9. Juridinis asmuo, norintis gauti licenciją, pateikia paraišką ministerijos Darbo rinkos ir lygių galimybių skyriui. Paraiškoje turi būti nurodyti šie duomenys:

9.1. juridinio asmens pavadinimas, teisinė forma, identifikavimo kodas, buveinė, telefono ir fakso numeriai, elektroninio pašto adresas;

9.2. licencijuojamos veiklos pavadinimas;

9.3. pareiškėjui atstovaujančio asmens duomenys (vardas, pavardė, pareigos, telefono, fakso numeriai, atstovavimo pagrindas ir atstovavimą pagrindžiantys dokumentai);

9.4. paraiškos padavimo data;

9.5. pridedamų dokumentų sąrašas.

10. Kartu su paraiška išduoti licenciją pateikiami šie dokumentai:

10.1. juridinio asmens steigimo dokumentų ir registravimo pažymėjimo kopijos, patvirtintos pareiškėjo antspaudu ir vadovo parašu;

10.2. patalpų, kuriose vyks ieškančių darbo asmenų priėmimas, nuosavybę ar patikėjimo teisę patvirtinančių dokumentų arba nuomos ar panaudos sutarčių kopijos;

10.3. kopija bendradarbiavimo sutarties su įdarbinančios šalies įdarbinimo tarpininkavimo agentūra;

10.4. kopija licencijos, išduotos įdarbinančios šalies įdarbinimo tarpininkavimo agentūrai ir leidžiančios jai užsiimti įdarbinimo tarpininkavimo veikla (tuo atveju, kai bendradarbiavimo sutartis pasirašoma su privačia įdarbinančios šalies įdarbinimo tarpininkavimo agentūra);

10.5. įdarbinimo tarpininkavimo veiklos aprašymas;

10.6. patvirtinta paslaugų sutarties pavyzdinė forma;

10.7. Valstybinio socialinio draudimo fondo valdybos atitinkamo teritorinio skyriaus pažyma apie tai, kad įmonė neturi įsiskolinimų valstybinio socialinio draudimo fondo biudžetui;

10.8. Valstybinės mokesčių inspekcijos atitinkamo teritorinio skyriaus pažyma apie tai, kad įmonė neturi įsiskolinimų valstybės biudžetui;

10.9. prireikus – Tarptautinio įdarbinimo įmonių asociacijos rekomendacija;

10.10. įdarbinant laivuose, vietoj šios tvarkos 10.1,10.2,10.5,10.7,10.8,10.9 punktuose nurodytų dokumentų, pateikiama Lietuvos saugios laivybos administracijos išduoto įmonės atestavimo pažymėjimo kopija.

11. Visų dokumentų, sudarytų ne lietuvių kalba, pateikiamas notaro patvirtintas vertimas į lietuvių kalbą.

12. Tuo atveju, kai bendradarbiavimo sutartis pasirašoma ne su įdarbinimo tarpininkavimo agentūra, o tiesiogiai su įdarbinančios šalies darbdaviu, yra pristatomas įdarbinančios šalies atsakingos institucijos raštas, patvirtinantis, kad pagal įdarbinančios šalies teisės aktus darbdavys turi teisę įdarbinti užsienio šalių piliečius.

13. Ministerija licenciją išduoda arba rašytinį motyvuotą atsisakymą išduoti licenciją pateikia ne vėliau kaip per 30 kalendorinių dienų nuo dokumentų, kurių reikia licencijai išduoti, gavimo dienos.

14. Licencija patikslinama (išrašoma nauja licencija su patikslintais rekvizitais), jeigu pasikeičia licencijoje nurodyti juridinio asmens teisinė forma, pavadinimas, buveinė.

15. Juridinis asmuo, licencijos turėtojas (toliau – licencijos turėtojas) privalo pranešti ministerijai apie pakeistą juridinio asmens teisinę formą, pavadinimą, buveinę ne vėliau kaip per 5 darbo dienas nuo duomenų pakeitimo steigimo dokumentuose dienos.

16. Licencijos turėtojas, siekiantis patikslinti licenciją, ministerijos Darbo rinkos ir lygių galimybių skyriui pateikia motyvuotą paraišką, dokumentus, patvirtinančius pasikeitusius duomenis, ir licencijos originalą (pateikiamas atsiimant patikslintą licenciją).

17. Ministerija turi patikslinti licenciją ne vėliau kaip per 5 darbo dienas nuo dokumentų, kurių reikia licencijai patikslinti, gavimo dienos. Jeigu pateikti ne visi arba nevisiškai (netiksliai) užpildyti dokumentai, terminas skaičiuojamas nuo visų dokumentų, kurių reikia licencijai patikslinti, gavimo (patikslinimo) dienos.

18. Praradęs licenciją licencijos turėtojas turi paskelbti apie prarastą licenciją viename Lietuvos Respublikos dienraščių. Nuo paskelbimo dienos licencija laikoma negaliojančia. Praradusiam licenciją licencijos turėtojui, kuris pateikia paraišką, motyvuotą paaiškinimą, skelbimo apie prarastą licenciją Lietuvos Respublikos dienraštyje kopiją, ministerija išduoda licencijos dublikatą su žyma „Dublikatas“ arba pateikia rašytinį motyvuotą atsisakymą išduoti licencijos dublikatą ne vėliau kaip per 5 darbo dienas nuo paraiškos gavimo dienos.

19. Ministerija:

19.1. registruoja išduotas ir patikslintas licencijas jos nustatytos formos žurnale;

19.2. iki pradės veikti Juridinių asmenų registras, skelbia apie licencijų išdavimą, patikslinimą, panaikinimą, galiojimo sustabdymą, galiojimo sustabdymo panaikinimą „Valstybės žinių“ priede „Informaciniai pranešimai“. Skelbiama ši informacija:

19.2.1. juridinio asmens pavadinimas, teisinė forma, kodas, buveinė;

19.2.2. licencijos rūšis;

19.2.3. licencijos numeris;

19.2.4. licencijos išdavimo, patikslinimo, panaikinimo, galiojimo sustabdymo arba galiojimo sustabdymo panaikinimo data;

19.3. pradėjus veikti Juridinių asmenų registrui, išdavusi, patikslinusi licenciją, sustabdžiusi jos galiojimą, panaikinusi galiojimo sustabdymą, panaikinusi licenciją, praneša apie tai Juridinių asmenų registrui jo nuostatų nustatyta tvarka;

19.4. saugo išduotų ir patikslintų licencijų ir licencijų dublikatų kopijas;

19.5. vykdo kitus įstatymų ir teisės aktų jai suteiktus įgaliojimus.

V. ATSISAKYMAS IŠDUOTI LICENCIJĄ

20. Licencija neišduodama, jeigu:

20.1. pateikti ne visi šios tvarkos 9 ir 10 punktuose nurodyti dokumentai;

20.2. pateikti klaidingi, netikslūs, neišsamūs duomenys;

20.3. nustatoma, kad juridinis asmuo nesumokėjo valstybinio socialinio draudimo įmokų arba mokesčių Lietuvos Respublikos valstybės biudžetui, savivaldybių biudžetams ar valstybės pinigų fondams, į kuriuos mokamus mokesčius administruoja Valstybinė mokesčių inspekcija prie Finansų ministerijos.

21. Juridinis asmuo, kuriam buvo atsisakyta išduoti licenciją, gali kreiptis pakartotinai dėl licencijos išdavimo bendra tvarka, nurodęs priežastis, dėl kurių nebuvo išduota licencija, ir pateikęs informaciją apie tų priežasčių pašalinimą.

VI. LICENCIJUOJAMOS VEIKLOS SĄLYGOS, LICENCIJŲ TURĖTOJŲ TEISĖS IR PAREIGOS

22. Licencijuojamos veiklos sąlygų laikymąsi kontroliuoja Lietuvos darbo birža, Valstybinė darbo inspekcija ir kitos valstybinės institucijos pagal kompetenciją.

23. Juridiniai asmenys, norintys gauti licenciją, turi pasirašyti bendradarbiavimo sutartis tiesiogiai su įdarbinančios šalies įdarbinimo tarpininkavimo agentūra arba įdarbinančios šalies darbdaviu. Tarpininkavimas dėl Lietuvos Respublikos piliečių įdarbinimo užsienyje, taip pat laivuose su užsienio valstybės vėliava vykdomas pagal bendradarbiavimo sutartyse numatytas veiklos sritis ir sąlygas. Sutartyje turi būti numatyta tarpininkavimo dėl įdarbinimo procedūra bei abiejų susitariančių šalių įsipareigojimai:

23.1. įdarbinančios šalies įdarbinimo tarpininkavimo agentūra arba įdarbinančios šalies darbdavys – teikti Lietuvos juridiniam asmeniui informaciją apie laisvas darbo vietas įdarbinančioje šalyje, taip pat informaciją apie įsidarbinimo toje šalyje galimybes ir sąlygas, gyvenimo bei darbo apmokėjimo sąlygas; pateikti konkrečius darbo pasiūlymus ieškantiems darbo asmenims; susitarus su darbdaviu dėl ieškančio darbo asmens įdarbinimo – parengti ir persiųsti Lietuvos juridiniam asmeniui dokumentus, kurie pagal įdarbinančios šalies teisės aktus yra būtini įsidarbinti šioje šalyje; pateikti Lietuvos juridiniam asmeniui teisės aktus bei kitokią informaciją apie apsigyvenimo toje šalyje, įsidarbinimo bei darbo sąlygų, mokesčių bei socialinio draudimo įmokų mokėjimo, sveikatos apsaugos reglamentavimą įdarbinančioje šalyje;

23.2. juridiniai asmenys – kaupti ieškančių darbo asmenų duomenų bazę, padėti šiems asmenims paruošti reikalingus įdarbinimui užsienyje dokumentus, tarpininkauti tarp ieškančio darbo asmens ir įdarbinančios šalies įdarbinimo tarpininkavimo agentūros arba įdarbinančios šalies darbdavio ieškant jam tinkamos darbo vietos bei tvarkant reikalingus dokumentus įdarbinimui pagal įdarbinančios šalies teisės aktus.

24. Licencijos turėtojas sudaro su ieškančiu darbo asmeniu paslaugų sutartį, kurioje turi būti nurodyta:

24.1. licencijos turėtojo teikiamos paslaugos (jų pobūdis, įdarbinančios šalies pavadinimas ir kt.);

24.2. licencijos turėtojo įsipareigojimai:

24.2.1. teikti informaciją ieškančiam darbo asmeniui apie laisvas darbo vietas įdarbinančioje šalyje, taip pat informaciją apie įsidarbinimo toje šalyje galimybes ir sąlygas, gyvenimo bei darbo apmokėjimo sąlygas;

24.2.2. ieškoti darbo vietos pagal ieškančio darbo asmens pageidavimus ir profesinį pasirengimą; suradus darbo vietą – užtikrinti leidimo dirbti bei kitų dokumentų, būtinų asmens įsidarbinimui pagal įdarbinančios šalies teisės aktus ir procedūras, sutvarkymą ir pateikimą ieškančiam darbo asmeniui. Asmuo, gavęs pasiūlymą dirbti, privalo būti išsamiai informuotas apie darbo pobūdį, įdarbinimo bei apmokėjimo sąlygas ir terminus, taip pat nuvykimo į darbo vietą sąlygas;

24.2.3. supažindinti ieškantį darbo asmenį su įdarbinančios šalies teisės aktais, reglamentuojančiais įsidarbinimą bei darbo sąlygas, mokesčių bei socialinio draudimo įmokų mokėjimą, sveikatos apsaugą;

24.2.4. prireikus bendradarbiaujant su įdarbinančios šalies įdarbinimo tarpininkavimo agentūra arba įdarbinančios šalies darbdaviu ir kitomis tos šalies kompetentingomis institucijomis, suteikti įdarbintam asmeniui reikalingą pagalbą bei padėti spręsti jo buvimo ar darbo vietoje iškilusias problemas;

24.3. ieškančio darbo asmens įsipareigojimai;

24.4. paslaugų apmokėjimo tvarka.

25. Licencijos turėtojas atsako už tai, kad visa ieškančiam darbo asmeniui pateikta informacija, numatyta tvarkos 24 punkte, yra teisinga, pagrįsta oficialiais dokumentais ir patikrinta. Visa informacija, taip pat ir pasirašymui pateikiami dokumentai turi būti pateikti valstybine kalba.

26. Licencijos turėtojas privalo:

26.1. garantuoti ieškančių darbo asmenų duomenų teisinę apsaugą Lietuvos Respublikos teisės aktų nustatyta tvarka;

26.2. vykdyti teisėtus kontroliuojančių institucijų reikalavimus;

26.3. nustatytu laiku kartą per mėnesį teikti ataskaitą (pagal pridedamą priedą) apie vykdomą įdarbinimo tarpininkavimo veiklą Lietuvos darbo biržai, kuri kiekvieną ketvirtį viešai ją skelbia;

26.4. teikti paaiškinimus ir kitą kontroliuojančių institucijų reikalaujamą informaciją apie licencijuojamą veiklą jų nustatytu laiku;

26.5. kiekviename filiale ar struktūriniame padalinyje, kur vyksta ieškančių darbo asmenų priėmimas, matomoje vietoje iškabinti licencijos kopiją, patvirtintą licencijos turėtojo antspaudu ir vadovo parašu, patvirtintą paslaugų sutarties pavyzdinės formos kopiją, administracijos telefonus bei adresus.

27. Licencijos turėtojas negali įgalioti kitų juridinių ar fizinių asmenų vykdyti licencijoje nurodytą veiklą arba perduoti šią teisę pagal sandorį.

28. Licencijos originalas turi būti saugomas licencijos turėtojo buveinėje.

29. Licencijos turėtojas turi teisę įstatymų nustatyta tvarka apskųsti atsisakymą išduoti (papildyti) licenciją, licencijos galiojimo sustabdymą ar licencijos panaikinimą.

VII. LICENCIJŲ GALIOJIMO SUSTABDYMAS, GALIOJIMO SUSTABDYMO PANAIKINIMAS IR LICENCIJŲ GALIOJIMO PANAIKINIMAS

30. Licencijos galiojimas gali būti sustabdomas arba licencijos turėtojas ministerijos gali būti įspėjamas apie galimą licencijos panaikinimą, jeigu licencijos turėtojas pažeidė įstatymų, kitų teisės aktų ar šios tvarkos 26 punktą ir reikalavimus, susijusius su licencijoje nurodyta veikla.

31. Apie sprendimą sustabdyti licencijos galiojimą ministerija per 5 darbo dienas nuo sprendimo priėmimo raštu praneša licencijos turėtojui ir nurodo licencijos galiojimo sustabdymo motyvus. Sustabdžius licencijos galiojimą, licencijos turėtojas licencijuojamos veiklos pažeidimus turi pašalinti ne vėliau kaip per 30 kalendorinių dienų nuo licencijos galiojimo sustabdymo dienos.

32. Pašalinęs pažeidimus, licencijos turėtojas turi raštu apie tai informuoti ministeriją, kuri patikrina, ar pažeidimai pašalinti, ir priima sprendimą panaikinti licencijos galiojimo sustabdymą, o jeigu pažeidimas nepašalintas, – panaikinti licenciją.

33. Licencija panaikinama, jeigu:

33.1. licencijos turėtojas raštu prašo panaikinti licenciją;

33.2. licencijos turėtojas per 30 kalendorinių dienų nuo licencijos galiojimo sustabdymo nepašalina licencijuojamos veiklos pažeidimo;

33.3. licencijos turėtojas buvo įspėtas apie galimą licencijos panaikinimą arba jam buvo sustabdytas licencijos galiojimas ir jis per vienerius metus antrą kartą padarė pažeidimą, susijusį su licencijuojama veikla;

33.4. likviduotas ar reorganizuotas juridinis asmuo;

33.5. nustatoma, kad licencijos turėtojas ministerijai pateikė tikrovės neatitinkančią informaciją;

33.6. licencijos turėtojas ilgiau kaip 6 mėnesius nevykdo licencijoje nurodytos veiklos;

33.7. licencijos turėtojas, kurio licencijos galiojimas sustabdytas, vykdo licencijuojamą veiklą.

34. Panaikinus licenciją, nauja licencija gali būti išduodama ne anksčiau kaip po 1 metų nuo jos panaikinimo. Ši nuostata netaikoma šios tvarkos 33.1, 33.4, 33.6 punktuose nurodytais atvejais.

35. Priėmus sprendimą dėl licencijos panaikinimo, ministerija per 5 darbo dienas apie tai praneša licencijos turėtojui, nurodydama licencijos panaikinimo priežastis ir datą.

36. Licencijos turėtojas, kurio licencija panaikinta, per 5 darbo dienas nuo pranešimo apie licencijos panaikinimą gavimo privalo grąžinti licenciją ministerijai.

VIII. RINKLIAVA UŽ LICENCIJĄ

37. Už licencijų tarpininkauti dėl Lietuvos Respublikos piliečių ir nuolat gyvenančių Lietuvoje asmenų įdarbinimo užsienyje, taip pat laivuose, plaukiojančiuose su užsienio valstybės vėliava išdavimą ar patikslinimą, taip pat už licencijos dublikato išdavimą imama Lietuvos Respublikos Vyriausybės nustatyto dydžio valstybės rinkliava. Mokamieji pavedimai su bankų žymomis arba kvitai, patvirtinantys valstybės rinkliavos sumokėjimą, turi būti pateikti atsiimant šiame punkte nurodytus dokumentus.

IX. BAIGIAMOSIOS NUOSTATOS

38. Už šioje tvarkoje nurodytos licencijuojamos veiklos sąlygų laikymąsi atsakingas licencijos turėtojas.

39. Ginčai, kylantys tarp licencijos turėtojo ir ieškančio darbo asmens, sprendžiami įstatymų nustatyta tvarka.

______________

Licencijų tarpininkauti dėl Lietuvos

Respublikos piliečių įdarbinimo užsienyje

išdavimo tvarkos

priedas

ATASKAITA* APIE VYKDOMĄ ĮDARBINIMO TARPININKAVIMO VEIKLĄ

_______________________________________________________________________________

licencijos turėtojas (juridinio asmens pavadinimas, teisinė forma, buveinė, licencijos Nr.)

PER 200 ___ METŲ ______________ MĖNESĮ

Įdarbinanti šalis	Žmonių skaičius(iš viso)	Iš jų:	Amžius(nurodyti žmonių sk.)	Nuolatinė gyvenamoji vietovė (nurodyti pavadinimą ir žmonių sk.)	Užimtumas (nurodyti žmonių sk.)	Išsilavinimas(nurodyti žmonių sk.)	Profesijos(nurodyti profesiją ir žmonių sk.)	Darbo pobūdis(nurodyti darbo pobūdį ir žmonių sk.)

vyrai	moterys

miestas	kaimas	nedirbantys	dirbantys

iki 24 m. – 25–34 m. – 35–44 m. – 45–49 m. – 50 m. ir daugiau –	aukštasis – aukštesnysis – vidurinis – pagrindinis – pradinis – studentai –

Pateikta 200___ m. ____________mėn.______d.

* pateikiama Lietuvos darbo biržai už praėjusį mėnesį iki einamojo mėn. 10 d.

______________

Forma patvirtinta

socialinės apsaugos ir darbo ministro

2003 m. rugpjūčio 19 d. įsakymu Nr. A1-127

(Licencijos formos pavyzdys)

(herbas)

LIETUVOS RESPUBLIKOS

SOCIALINĖS APSAUGOS IR DARBO

MINISTERIJA

LICENCIJA

UŽSIIMTI ĮDARBINIMO TARPININKAVIMO VEIKLA

NR. ____

Licencijos turėtojo rekvizitai:

juridinio asmens pavadinimas, teisinė forma

kodas

buveinė

turi teisę

(licencijos rūšis, jeigu reikia, nurodoma šalis arba įdarbinimo agentūra arba darbdavys)

Licencija išduota_____________

(data)

(pareigų pavadinimas)	(parašas)	(vardas, pavardė)

(A. V.)

______________